VISPĀRĒJĀS TIESAS SPRIEDUMS (apelāciju palāta)
2012. gada 3. jūlijā
Lieta T‑594/10 P
Luigi Marcuccio
pret
Eiropas Komisiju
Apelācija – Civildienests – Ierēdņi – Sociālais nodrošinājums – Medicīnisko izdevumu atlīdzināšana – Nelabvēlīgs akts – Netieši izteikts atteikums
Priekšmets      Apelācijas sūdzība par Eiropas Savienības Civildienesta tiesas (pirmā palāta) 2010. gada 6. oktobra rīkojumu lietā F‑2/10 Marcuccio/Komisija, kurā lūgts atcelt šo rīkojumu.
Nolēmums      Atcelt Eiropas Savienības Civildienesta tiesas (pirmā palāta) 2010. gada 6. oktobra rīkojumu lietā F‑2/10 Marcuccio/Komisija. Nodot lietu atpakaļ Civildienesta tiesai. Lēmuma par tiesāšanās izdevumiem pieņemšanu atlikt.
Kopsavilkums
Ierēdņi – Pārsūdzība – Nelabvēlīgs akts – Jēdziens – Galīgas atbildes uz lūgumu neesamība – Netiešs lēmums par noraidīšanu
(Civildienesta noteikumu 90. pants)
Vēstule, ar ko ieinteresētā persona tiek informēta, ka tās lūgums tiek izskatīts, nenozīmē, ka minētais lūgums ir apmierināts, pat ja attiecīgajā vēstulē ir norādīts, ka šis lūgums varbūt tiks apmierināts. Šādā gadījumā galīgas atbildes uz lūgumu neesamība Civildienesta noteikumu 90. panta 1. punktā paredzētajā termiņā atbilst netiešam noraidošam lēmumam, par ko var tikt iesniegta sūdzība tā paša panta 2. punkta izpratnē. Risinājums, saskaņā ar kuru tiktu uzskatīts, ka šīs vēstules esamība izslēdz netiešu noraidošu lēmumu, izraisītu to, ka ieinteresētajai personai būtu liegtas jebkādas pārsūdzības iespējas gadījumā, ja administrācija nepaustu nostāju par attiecīgo lūgumu. Šāds iznākums būtu pretrunā gan šai vēstulei, gan Civildienesta noteikumu 90. panta būtībai.
(skat. 21. un 22. punktu)